РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/95-24

06. август 2024. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 05. АВГУСТА 2024. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Драган Јовановић, Дејан Булатовић, Ивана Стаматовић, Милија Милетић, Јожеф Тобиаш, Мирослав Алексић, Слободан Илић и Зоран Сандић.

Седници су присуствовали заменици чланова Одбора: Милош Гњидић (заменик Жике Гојковића), Сања Милошевић (заменик Радослава Милојичића), Иван Карић (заменик Дијане Радовић), Драган Јонић (заменик Горана Петковића), Далибор Јекић (заменик Душана Никезића) и Ненад Милојичић (заменик Мирослава Алексића).

Седници нису присуствовали чланови Одбора: проф. др Бранимир Несторовић и др Ана Орег, као ни њихови заменици.

Седници су присуствовали представници Министарства пољопривреде, шумарства и водопривреде: др Александар Мартиновић, министар, Ливија Павићевић, државни секретар, Ања Јавор, помочник министра Сектора за међународну сарадњу, Милица Неђић, помоћник министра Сектора за правне и нормативне послове, Теодора Јаковљевић, помоћник министра Сектора за пољопривредну политику, Александар Богићевић, помоћник министра Сектора за инвестиције у пољопривреди, Саша Стаматовић, директор Управе за шуме, Небојша Милосављевић, директор Управе за заштиту биља, Синиша Адамовић, директор Управе за пољопривредно земљиште, Маја Грбић, директор Републичке дирекције за воде, Александра Божић, директор Дирекције за националне референтне лабораторије, Слободан Николовски, директор Управе за аграрна плаћања, Живко Матијевић, директор Управе за ветерину, Хелга Стојановић, Сектор за међународну сарадњу, Јасмина Миљковић, Одељење за ИПАРД и Глигорије Веселиновић, Сектор за међународну сарадњу.

Председник Одбора је предложио спајање расправе од прве до треће тачке Дневног реда седнице Одбора. Одбор је већином гласова (11 за, 2 уздржан, 1 није гласао) прихватио овај предлог.

Председник Одбора је потом затражио да се чланови Одбора изјасне о целокупном дневном реду, те је Одбор већином гласова (12 за, 2 уздржана, 1 није гласао) усвојио следећи:

Д н е в н и р е д

1. Разматрање Предлога закона о потврђивању Меморандума између Владе Републике Србије и Владе Републике Кубе о сарадњи у области пољопривреде, који је поднела Влада (број 011-1813/24 од 25. јула 2024. године);
2. Разматрање Информације о раду Министарства пољопривреде, шумарства и водопривреде за период од 1. октобра до 31. децембра 2023. године (број 02-1087/23-5 од 9. маја 2024. године) и допуне Информације (број 02-1087/23-7 од 5. августа 2024. године);
3. Разматрање Информације о раду Министарства пољопривреде, шумарства и водопривреде за период од 1. јануара до 31. марта 2024. године (број 02-1247/24 од 9. маја 2024. године) и допуне Информације (број 02-1247/24-1 од 5. августа 2024. године).

Пре почетка расправе о тачкама дневног реда, усвојен је записник четврте седнице Одбора, која је одржана 18. јула 2024. године, у тексту у коме је и предложен. Записник је усвојен већином гласова (12 за, 1 уздржан, 2 није гласало).

Прва до трећа тачка дневног реда - Разматрање Предлога закона о потврђивању Меморандума између Владе Републике Србије и Владе Републике Кубе о сарадњи у области пољопривреде, који је поднела Влада, Разматрање Информације о раду Министарства пољопривреде, шумарства и водопривреде за период од 1. октобра до 31. децембра 2023. године и допуне Информације и Разматрање Информације о раду Министарства пољопривреде, шумарства и водопривреде за период од 1. јануара до 31. марта 2024. године и допуне Информације.

Др Александар Мартиновић, министар пољопривреде, шумарства и водопривреде, је на почетку излагања нагласио значај потписивања Меморандума између Владе Републике Србије и Владе Републике Кубе о сарадњи у области пољопривреде (у даљем тексту: Меморандум) у циљу унапређења билатералне сарадње ове две земље. Истакао је да ступањем на снагу Меморандума оснажује се и проширује сарадња у области пољопривреде две наше земље и то у следећим областима: области размене научних и техничких информација и достигнућа у научним истраживањима као и спровођењу заједничких истраживачких програма у области пољопривреде, у области развоја и увођењу модерних технологија у области пољопривреде, подстицаја заједничких програма у области пољопривреде, подстицања сарадње између предузећа у области пољопривреде и повезаних сектора, у области сарадње ветеринарске и фитосанитарне заштите која се односи на здравље и добробит узгоја животиња, као и здравља биља и заштиту биља, укључујући семе и други садни материјал и сарадња у области биотехнологије, органске пољопривреде, аквакултуре и развоја политике квалитета у области пољопривреде. Такође, истако је значај Меморандума за пољопривредно-прехрамбени сектор Републике Србије и утицај истог на извоз прозвода, трансфер знања и технологија, већег генерисања профита као и веће заступљености српских агрокомпанија у регионима Средње Америке.

У дискусији су учествовали народни посланици: Маријан Ристичевић, Дејан Булатовић, Милија Милетић, Матић Верољуб и Драган Јонић.

Одбор је већином гласова (­­­ 11 за, 1 уздржан, 1 против, 2 није гласало), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Меморандума између Владе Републике Србије и Владе Републике Кубе о сарадњи у области пољопривреде, који је поднела Влада.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова (­­­ 11 за, 3 уздржана, 1 није гласао), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за период од 1. октобра до 31. децембра 2023. године и допуне исте и одлучио да јe прихвати.

Одбор је већином гласова (­­­ 11 за, 1 уздржан, 1 против, 2 није гласало), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за период од 1. јануара до 31. марта 2024. године и допуне исте и одлучио да јe прихвати.

Пошто других питања и предлога није било, седница је закључена у 11,40 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Данка Јевтовић Маријан Ристичевић